སྤྱིར་ལོ་རྒྱུས་ཡིག་ཆ་དེ་ཚོར་བརྟག་ན་ཕྲོམ་པ་དེ་ཚོ་བོད་མི་ཡིན་པའི་ཟུར་དེ་ཙམ་མི་འདུག་སྙམ།དཔེར་ན།སྟོན་པའི་རྣམ་ཐར་འབྲིང་པོ་མདོ་གཟེར་མིག་ལས།མི་ལས་གདུག་པ་ཆེ་བ་ནི།།ཕྲོམ་གྱི་མཐའ་རས་བོད་མི་ཡིན།།བོད་ལས་གདུག་པ་ཆེ་བ་ནི།།མྱང་དྭགས་ཀོང་དང་གསུམ་པོ་ཡིན།ཞེས་དང་།བཀའ་ཆེམས་ཀ་ཁོལ་མ་ལས།དུས་དེ་ཙ་ན་རྒྱ་ནག་རྒྱལ་པོའི་ཡུལ་ན་གྲོང་ཁྱེར་ཁྲི་སྒོ་རྩེགས་པ་བྱ་བ་ན།རྒྱ་ནག་རྒྱལ་པོ་ཀོང་རྩེ་འཕྲུལ་ཆུང་གི་ཕོ་བྲང་དུ།མི་རིགས་མི་གཅིག་པའི་མཉེ་བོ་ཚན་པ་བཞི་འཚོགས་ཏེ།རྒྱ་གར་ཆོས་ཀྱི་རྒྱལ་པོའི་རྟ་པ་བརྒྱ།སྟག་གཟིག་ནོར་གྱི་རྒྱལ་པོའི་རྟ་པ་བརྒྱ།ཁྲོམ་གེ་སར་དམག་གི་རྒྱལ་པོའི་རྟ་པ་བརྒྱ།བོད་ཀྱི་རྒྱལ་པོའི་རྟ་པ་བརྒྱ་དང་བཅས་པའི་རྟ་པ་བཞི་བརྒྱ་ཙམ་དུ་ལྷགས་སོ།།ཞེས།གོང་དུ་གཟེར་མིག་ལས་བོད་མི་དེ་ཚོ་ཕྲོམ་ཞེས་པའི་རྒྱལ་ཁམས་དེའི་མཐའ་ན་གནས་ཡོད་པ་དང་།གཤམ་དུ་ཀ་ཁོལ་མ་ལས་གོང་མ་ཀོང་ཙེ་འཕྲུལ་ཆུང་གི་སྲས་མོའི་གཉེན་སློང་མཁན་གྲས་སུ་ཕྲོམ་གེ་སར་དང་བོད་ཀྱི་གཉའ་བོ་སོ་སོར་སླེབས་པ།དེ་བཞིན་གོང་དུ་དྲངས་པའི་ཡུལ་ཁམས་ཕན་ཚུན་གཅོད་བྱེད་ཀྱི་རི་ཆུ་དེ་དག་གིས་ཤེས་ནུས།